# IX. fejezetAz 1916. évi kibocsátású postatakarékbélyeg

Egy címletből álló, postatakarékbetét lerovására szolgáló bélyegkiadás. Szabályellenesen levélbélyegként is használták.

*A bélyegképet* Brandmayer Vilmos tervezte.

*Forgalomba bocsátották*: az 1916. május 27-én kelt 7.800. v. számú (a PTRT. 1916. május 31-i 73. száma) rendelettel 1916. július 1-gyel.

A legkisebb postatakarékbetét betétösszeg apránkénti összegyűjtésének biztosítására az 1887-ben rendszeresített postatakaréklapokra (L. III. kötet 661. oldal és IV. kötet 628. oldal) az összeg eléréséig az e célra kijelölt levél­bélyegeket kellett, a takarékosságnak ezt a módját választóknak felragasztaniuk. Mind gyakrabban előfordult azonban, hogy a már egyszer, valamely postaküldeményen felhasznált, de elnézés, vagy egyéb ok miatt le nem bélyeg­zett bélyegeket tulajdonosaik takaréklapokra ragasztották és így jogtalanul jutottak kisebb-nagyobb összegekhez. A visszaélés ilyen módjának megszüntetésére célszérűnek mutatkozott olyan bélyeg használata, amelynek kizárólag a takaréklapokon való felhasználás a rendeltetése. A forgalomba bocsátó rendelet szerint: „Az 1 koronás betétminimumon alóli összegek megtakarítására szolgáló postatakaréklapokra a még hiányzó 90 fillérnyi értéket 1916. évi július hó l-től kezdődőleg csakis e czélra rendszeresített ibolyaszínű 10 filléres posta­takarékbélyegekkel szabad leróni".

A rendelet szövegéből azonban éppen az az intézkedés maradt ki, amely a postatakarékbélyegek bevezetését előidéző ok megszüntetését célozta. Ha nem is túl gyorsan, de négy hónap elteltével pótolták, ezt a hiányosságot az 1916. szeptember 27-én kelt 16.824. v. számú rendelettel (a PTRT. 1916. szeptember 29-i 131. száma), amely kimondja, hogy

„A f. évi P. és T.R.T. 73. számában közzétett 7.800. számú rendelet kapcsán figyelmeztetem a hivatalokat, hogy az ibolyaszínű 10 filléres új. posta­takarékbélyegeket semmiféle küldemény bérmentesítésére felhasználni nem szabad, s hogy ezen bélyegek kizárólag a postatakaréklapokon hiányzó 90 fillér­nyi érték lerovására rendszeresítettek.

A postaküldeményekre mégis felragasztottakat tilos lebélyegezni, s mint nem bérmentesítetteket kell azokat kezelni.”

Igaz, hogy ezt a rendeletet a postatakarékbélyegek érvényességi ideje alatt nem érvénytelenítették és nem is módosították. Ennek ellenére mégis találkozunk olyan postai utat tett küldeményekkel, amelyeken ezeket bérmentesítésre használták. Az okot az 1920-as bélyeghiányra vezethetjük vissza, amikor is az ilyen felhasználást – bár erre vonatkozó rendelkezést nem adta ki

– a posta megtűrte. Gyakoriságuk sorrendjében a belkezelésben – elsősorban pénzesutalványokon, csomagszállító leveleken, táviratlapokon – és magánosoktól feladott levélposta küldeményeken ismerünk részben takarékbélyeges bérmentesítést.

*Forgalomból kivonták* az 1923. december 1-én kelt 28.045. sz. rendelettel. (A PTRT. 1923. december 5-i 85. száma) 1923. december 31-i hatállyal. A rendelet vonatkozó részét idézzük, mert abból is kitűnik, hogy még most sem tekintették ezeket levélbélyegeknek. Ugyanis a rendeletből elmaradt, az azoknál szokásos becserélési határidő, illetőleg intézkedés.

„A postatakaréklapokat és postatakarékpénztári bélyegeket a forgalomból kivonom. A postahivatalok maradvány készletüket az értékczikkraktárnak szolgáltassák be, 1923. deczember 31-i határidő után beküldött bélyegeket
az értékczikkraktár már nem fogadja el.

Az értékczikkraktár a beszolgáltatott bélyegeket a posta bélyegértékesítő irodájának, a postatakaréklapokat pedig a központi anyagraktár nyomtatványraktárának adja át.”

*A bélyegkép*. Álló téglalapalakú vonalas keretben stilizált magyaros virág­dísszel övezett köralakú fehér mező. A mező kerületét két körrel határolt gyűrű alkotja, amelyben az „M.KIR.POSTATAKARÉKPÉNZTAR” köriratot helyezték el. A gyűrűvel határolt mezőbe a korona perspektivikus – a kiskorona vízjelhez hasonló helyzetben – képe. A gyűrű felett „*10 f*” értékjelzés, alatta pedig a takarékosságot jelképező fonott méhkas (584. ábra).

*Képméret* 19x23 mm.

*Nyomóeszközök*. A nyomáshoz 2x100-as nyomólemezeket használtak.

*Próbanyomatok*. A végleges szín eldöntéséhez eredeti VIIB. vízjeles papíron, enyvezett hátoldallal, 11½-es sorfogazással ötféle színpróba, készült. Az elfogadott színt dűlt betűkkel szedettük.

10 fillér: halvány olajzöld, szürkészöld, kékeszöld, *barnás ibolya és vörösibolya*.

*Szin, példányszám és nyomdatechnikai jelzések*

Több, főleg árnyalati színeltérést különböztethetünk meg. Nyomdatechnikai jelzések a nyomólemez összetétele következtében nincsenek. Széldaraboknál a nyársalási pontpár segítségével az A és B ív meghatározható.

*10 fillér* barnásibolya, világos ibolyabarna, sötét barnásibolya, szürkés ibolyabarna, vörösbarnás ibolya. 3.519.500 db.

*Papír és vízjel*. A VII. vízjel z (háborús vékony, sima, sávozás nélküli) papírfajtáján nyomták. Érdekességként említjük meg, hogy sávozott – w jelzésű – papíron még nem ismerjük, holott azt az 1916-os első kiadásainak nyomásidejében még használták.

*Fogazás*. 15-ös fésűs fogazattal készült.

*Bélyegméret* 21X 25 mm.

*Fogazatlan* (□) példányok utólagosan kereskedelmi forgalomba került II. fázisnyomatok.